Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΟΔΗΓΙΑ ΠΟΥ ΑΦΟΡΑ ΤΟΝ ΠΕΡΙΟΡΙΣΜΟ ΤΗΣ ΧΡΗΣΗΣ ΟΡΙΣΜΕΝΩΝ ΕΠΙΚΙΝΔΥΝΩΝ ΟΥΣΙΩΝ ΣΤΑ ΕΙΔΗ ΗΛΕΚΤΡΙΚΟΥ ΚΑΙ ΗΛΕΚΤΡΟΝΙΚΟΥ ΕΞΟΠΛΙΣΜΟΥ (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

1. Ιστορικό

Διαβίβαση των προτάσεων στο Συμβούλιο και στο Ευρωπαϊκό Κοινοβούλιο (COM(2000)347 τελικό) - 2000/0159(COD)) σύμφωνα με την παράγραφο 1 του άρθρου 175 της Συνθήκης 28 Ιουλίου 2000

Γνώμη της Οικονομικής και Κοινωνικής Επιτροπής 29 Νοεμβρίου 2000

Γνώμη της Επιτροπής των Περιφερειών 14 Φεβρουαρίου 2001

Γνωμοδότηση του Ευρωπαϊκού Κοινοβουλίου - πρώτη ανάγνωση 15 Μαΐου 2001

2. Στόχος της πρότασης της Επιτροπής

Η πρόταση θεσπίζει περιορισμούς στη χρήση ορισμένων επικίνδυνων ουσιών (βαρέα μέταλλα και βρωμιούχα φλογοεπιβραδυντικά) σε είδη ηλεκτρικού και ηλεκτρονικού εξοπλισμού. Οι περιορισμοί θα εφαρμοστούν το έτος 2008. Το τεχνικό παράρτημα περιέχει διάφορες παρεκκλίσεις και μπορεί να τροποποιηθεί με τη διαδικασία επιτροπής.

3. Αποψη της Επιτροπής σχετικά με τις τροποποιήσεις που υιοθετούνται από το Κοινοβούλιο

3.1. Τροποποιήσεις που γίνονται αποδεκτές από την Επιτροπή

Η τροπολογία 1 που αναφέρεται στις δυνατότητες για αύξηση της αποδοτικότητας της ανακύκλωσης και της προστασίας της υγείας με τη μείωση των επικίνδυνων ουσιών.

Η τροπολογία 10 (πρώτο μέρος) που μεταβάλλει την ημερομηνία έναρξης της σταδιακής κατάργησης από το 2008 στο 2006.

Όσον αφορά το πεδίο της οδηγίας, γίνεται αποδεκτή η τροπολογία 9. Προσθέτει τους λαμπτήρες πυράκτωσης, τα οικιακά φωτιστικά και τους λαμπτήρες εξοικονόμησης ενέργειας στο πεδίο της οδηγίας. συμπεριλαμβάνει την κατηγορία 10 του παραρτήματος Ι των WEEE στο πεδίο των περιορισμών στη χρήση ορισμένων επικίνδυνων ουσιών. εξαιρεί τα ανταλλακτικά που έχουν τεθεί σε εμπορική κυκλοφορία πριν από το 2006.

Όσον αφορά στην προσαρμογή της οδηγίας στην τεχνική και επιστημονική πρόοδο, οι τροπολογίες 12 και 13 που ασχολούνται με τη διαδικασία διαβούλευσης πριν την αναθεώρηση του παραρτήματος μπορούν να γίνουν αποδεκτές.

Η τροπολογία 17 αναφέρεται στις κυρώσεις.

Με την τροπολογία 19 αλλάζει η ημερομηνία έναρξης ισχύος (ημέρα της δημοσίευσης αντί της 20ής ημέρας μετά τη δημοσίευση).

3.2. Τροπολογίες που γίνονται αποδεκτές εν μέρει ή κατ'αρχήν από την Επιτροπή

Όσον αφορά στη σταδιακή κατάργηση των επικίνδυνων ουσιών, η Επιτροπή μπορεί να αποδεχτεί σε γενικές γραμμές την τροπολογία 4 και την τροπολογία 10 δεύτερο μέρος εφόσον διατυπωθούν ως εξής: «Βάσει πρότασης της Επιτροπής, το Ευρωπαϊκό Κοινοβούλιο και το Συμβούλιο αποφασίζουν, μόλις τα επιστημονικά στοιχεία είναι διαθέσιμα, και σύμφωνα με τις αρχές που προβλέπονται στη στρατηγική για τις χημικές ουσίες, σχετικά με την απαγόρευση άλλων επικίνδυνων ουσιών και την αντικατάσταση τους από φιλικότερες προς το περιβάλλον εναλλακτικές ουσίες οι οποίες να εξασφαλίζουν τουλάχιστον το ίδιο επίπεδο προστασίας των καταναλωτών.» Αυτή η επαναδιατύπωση είναι απαραίτητη προκειμένου να συνδεθεί η διεύρυνση του πεδίου της οδηγίας με τη νέα στρατηγική για τις χημικές ουσίες.

Η Επιτροπή μπορεί να αποδεχτεί την τροπολογία 22 με την ακόλουθη διατύπωση: «Τα κράτη μέλη διασφαλίζουν ότι ο νέος ηλεκτρικός και ηλεκτρονικός εξοπλισμός που τίθεται σε εμπορική κυκλοφορία μετά την 1η Ιανουαρίου 2006 δεν περιέχει μόλυβδο, υδράργυρο, κάδμιο, εξασθενές χρώμιο, πολυβρωμοδιφαινύλια (PBB) και πολυβρωμοδιφαινυλαιθέρες (PBDE)». Αυτή η διατύπωση είναι μόνο γλωσσικού χαρακτήρα.

Η Επιτροπή μπορεί να αποδεχτεί την τροπολογία 23 εφόσον διατυπωθεί ως εξής: «Το άρθρο 4 δεν εφαρμόζεται σε είδη ηλεκτρικού και ηλεκτρονικού εξοπλισμού που εμπίπτουν στις κατηγορίες 8 και 9 του παραρτήματος I A της οδηγίας ...... [για τα απόβλητα ειδών ηλεκτρικού και ηλεκτρονικού εξοπλισμού], για τα ανταλλακτικά επισκευής εξοπλισμού που έχει τεθεί σε εμπορική κυκλοφορία πριν την 1η Ιανουαρίου 2006». Η Επιτροπή προτείνει σε αυτήν την επαναδιατύπωση να μην αναφέρεται η λέξη «αναλώσιμα» δεδομένου ότι δεν είναι απαραίτητο να αποκλειστούν τα αναλώσιμα από το πεδίο της οδηγίας προκειμένου να εξασφαλιστεί ότι ο εξοπλισμός που τέθηκε σε εμπορική κυκλοφορία πριν την 1η Ιανουαρίου θα μπορεί να συνεχίσει να λειτουργεί.

Η Επιτροπή μπορεί να δεχτεί κατ'αρχήν την τροπολογία 35 με την ακόλουθη διατύπωση προκειμένου να επιτρέψει μεγαλύτερη ευελιξία στην Επιτροπή και να λάβει υπόψη όλες τις πιθανές επιστημονικές εξελίξεις: «Η Επιτροπή, στην επανεξέτασή της, θα εξετάσει την περίπτωση να προτείνει την υποκατάσταση βρωμιούχων φλογοεπιβραδυντικών εφόσον υπάρχουν διαθέσιμα εναλλακτικά μέσα πυροπροστασίας, εκτός και αν είναι δυνατόν να καταδειχθεί ότι τα βρωμιούχα φλογοεπιβραδυντικά δεν εγείρουν ανησυχίες σύμφωνα με τις αρχές που ορίζονται στο πλαίσιο της στρατηγικής επί των χημικών.»

Η Επιτροπή μπορεί να δεχτεί να γίνει αναφορά στην ασφάλεια των καταναλωτών στο άρθρο 5.1, όπως προτείνεται με την τροπολογία 11.

Όσον αφορά στο παράρτημα, η Επιτροπή δέχεται κατ'αρχήν την τροπολογία 21 με τις εξής προϋποθέσεις. Οι απαλειφές γίνονται δεκτές ενώ, όσον αφορά στα νέα στοιχεία που προστίθενται, η Επιτροπή αποδέχεται την ακόλουθη:

- " Μόλυβδος που περιέχεται σε συγκολλητικά κράματα υψηλής θερμοκρασίας τήξης (π.χ. σε συγκολλητικά κράματα κασσιτέρου-μολύβδου περιεκτικότητας σε μόλυβδο μεγαλύτερης του 85%)

- Μόλυβδος στο γυαλί ηλεκτρονικών συσκευών

- Μόλυβδος σε πιεζοηλεκτρικές διατάξεις

- Μόλυβδος σε διακομιστές, σε συστήματα αποθήκευσης και συστοιχίες αποθήκευσης (χορηγείται απαλλαγή έως το 2010)"

Όσον αφορά στις λοιπές διατάξεις, η Επιτροπή μπορεί να αποδεχθεί την τροπολογία 7 ως εξής: «Ως γενική αρχή, η εκ νέου χρησιμοποίηση των προϊόντων, η αποκατάσταση και η παράταση της διάρκειας ζωής τους είναι επωφελείς.»

Με την τροπολογία 18 η προθεσμία για τη μεταφορά της οδηγίας είναι 18 μήνες μετά την έναρξη ισχύος της (η Επιτροπή είχε προτείνει την ημερομηνία 30.6.2004). Αυτή η προθεσμία μπορεί να είναι αποδεκτή κατ'αρχήν εφόσον υπάρχει η δυνατότητα να επανεξεταστεί κατά τη στιγμή της έγκρισης της οδηγίας.

3.3. Τροπολογίες που δεν γίνονται αποδεκτές από την Επιτροπή

Η τροπολογία 2 δηλώνει ότι η οδηγία δεν θίγει την οδηγία 76/769 η οποία αφορά περιορισμούς σχετικά με τις επικίνδυνες ουσίες. Η έννοια και οι νομικές συνέπειες αυτής της τροπολογίας είναι ασαφείς και η Επιτροπή προτείνει να αποφευχθεί διατύπωση που θα μπορούσε να οδηγήσει σε πιθανές αποκλίνουσες ερμηνείες σε ένα τόσο ευαίσθητο τομέα.

Η τροπολογία 3 αναφέρεται στην προστασία των εργαζομένων. Δεδομένου ότι δεν εμπίπτει στο πεδίο της οδηγίας, δεν πρέπει να γίνει αποδεκτή.

Η τροπολογία 8 διαγράφει την αναφορά στην εναρμόνιση των στόχων της οδηγίας και δεν μπορεί να γίνει αποδεκτή, δεδομένου ότι είναι σημαντικό να υπογραμμιστεί ότι η οδηγία πρέπει να βασιστεί στο άρθρο 95 της Συνθήκης.

Η τροπολογία 5 αντικαθιστά τους όρους PBB και PBDE με τον όρο «βρωμιούχα φλογοεπιβραδυντικά» και δεν μπορεί να γίνει αποδεκτή δεδομένου ότι το πεδίο της οδηγίας περιορίζεται στα PBB και PBDE.

Οι τροπολογίες 6, 11 και 33 προσθέτουν καθήκοντα και προϋποθέσεις για τις εργασίες της επιτροπής που συστήνεται με το άρθρο 5 που η Επιτροπή θεωρεί ότι δεν αρμόζουν δεδομένου ότι δεν είναι επαρκώς συγκεκριμένα και θα υπήρχε ο κίνδυνος να υπονομεύσουν τις εργασίες της επιτροπής.

Η τροπολογία 15 απαιτεί από την Επιτροπή να λάβει υπόψη τα τεχνικά στοιχεία που θα της υποβληθούν έως και το 2003. Αυτή η υποχρέωση σε ένα νομικό κείμενο δεν μπορεί να γίνει αποδεκτή, παρόλο που η Επιτροπή θα λάβει βεβαίως υπόψη όλες τις σχετικές πληροφορίες που θα έχει στη διάθεσή της.

Η τροπολογία 34 δεν μπορεί να γίνει δεκτή δεδομένου ότι η Επιτροπή έχει δεχτεί κατ'αρχήν τις τροπολογίες 4 και 35, οι οποίες καθιστούν την 34 περιττή.

3.4. Τροποποιημένη πρόταση

Έχοντας υπόψη το άρθρο 250, παράγραφος 2, της Συνθήκης ΕΚ, η Επιτροπή τροποποιεί τις προτάσεις της όπως υποδεικνύεται ανωτέρω.